钦定古今图书集成/明伦汇编/皇极典/第174卷 > 册府元龟 > 《礼部为百官上尊号表》柳宗元
## 钦定古今图书集成/明伦汇编/皇极典/第174卷 > 册府元龟 > 《礼部为百官上尊号表》柳宗元

尊号，昔者所无有。盖自唐高宗始称天皇，中宗称应天，至明皇遂有“开元圣文神武” 之号，自是以为法。肃宗即位，次年正月，遂加册号。代宗即位，次年七月，群臣遂上尊号。至宪宗立于永贞元年八月，礼部百官复遵此议。子厚是时尚为礼部员外郎，故预作此表。然是年九月黜为邵州刺史，继贬永州司马。至元和三年，宪宗方上尊号也。

臣某言：“伏以圣王之纂承天位也，臣子必竭恳诚，献
尊号，安敢为佞？礼在其中：一则以告天地神祇，二则
以奉宗庙社稷，三则以安华夏蛮貊。巍巍大称，其可
废乎？臣等诚欢诚忭，顿首顿首。”伏惟皇帝陛下叶周
文之孝德，齐大禹之约身；弘帝尧之法天，过殷汤之
解网。未逾周月，四海将致于时雍；甫及元正，率土更
“欣于再造。”然而神之人愿，亿兆之情，有所不安，率谓
未尽善者，以为帝德广运，而尊号犹阙，郊庙备礼，而
祝嘏无词。凡百兢怀，中外属望。臣谨按昔皋陶之颂
舜，伊尹之颂汤，皆臣子至公，面扬君父，以敷于当代，
以播于无穷，夫岂饰哉？率由事寔，帝王尊号，盖渐于
此。皇家光被四表，祖宗烈文，时当太“和，尊号表德”，耳
目所接，简牍斯存。稽之于前典则如彼，考之于圣朝
又如此。今龟筮习吉，元正戒期，当品物维新之时，乃
皇王大礼之日，陛下郊天地，飨宗祧，阴阳协和，动植
交畅，不建至尊之称，恐违列圣之心。所以臣等冒责
陈闻，请上尊号。伏惟陛下抑谦让之节，安延企之情，
特诏名儒、礼官、百寮、庶尹，详明故寔，议崇圣德，则人
望允厌，神心获安。山川效灵，光赞无疆之寿；祝史陈
信，永彰不朽之功。臣等蒙国宠荣，备位班列，无任恳
望之至。